Jōn Rus (nar. ōng. 1690 we Ruskim Caracie, um. 27 mŏja 1730 we Ürgüp) – prawosławny świynty, kery bōł wojynnym jyńcym ze armije Ruskigo Caratu we Ôsmańskim Impyrium. We czasie rusko-ôsmańskij wojny wele azowskigo festōngu ôstoł ôn wziynty do ôsmańskij niywole. Po szlusie rusko-ôsmańskij wojny ôstoł ôn niywolnikiym ôsmańskigo aghi we Ürgüp. Mieli go rŏd krześcijōnie a tyż muzułmanie ze Ürgüp. Jako niywolnik zajmowoł sie ôn zwiyrzyntami, kerych to zdrowŏ wielość zwiynkszyła sie kej to Jōn Rus dotar do dōma jigo posiedziciela. Jigo posiedziciel chcioł coby ôn zamiyszkoł we włŏsnym dōmie, atoli tyn woloł dalij żyć skrōmnie postrzōd zwiyrzōnt. Kej jigo posiedziciel ruszōł na pōńć do Mekki, teschniōł ôn za jŏdłym manti, kere to mioł ôn richtich rŏd. Jōn ô tym wiedzioł, i poprosiōł żōnã posiedziciela coby uwarziła manti. Niyskorzij Jōn wziōn jŏdło a zniknōł. Agha kery mioł Jōna za niywolnika, po szlusie rzykaniŏ, znŏjd uwarzōne we Ürgüpie manti we swojij izbie we Mecce. Kej posiedziciel Jōna wrōciōł do dōma, ôpedzioł ô tym żōnie, kerŏ pedziała iże tedy warziła manti na prośbã ôd Jōna, a tyn je kajś wziōn. Wiynkszość cudōw zwiōnzanych se świyntym Jōnym Rusym trefiyła sie po jigo umrziciu. Posiedziciel Jōna mioł Jōna we zŏcy, skuli tego po jigo umrziciu przizwolōł ôn na krześcijōński pogrzyb dlŏ Jōna a podarowoł lyn na jigo ciało.